DEĊIŻJONI TAL-KUMMISSJONI
tat-22 ta' Diċembru 2006
li tapprova pjanijiet ta' kontinġenza għall-kontroll tal-marda ta' l-ilsien u d-dwiefer skond id-Direttiva tal-Kunsill 2003/85/KE
(notifikat bid-dokument numru C(2006) 6855)
(Test b'rilevanza għaż-ŻEE)
(2007/18/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' Adeżjoni tar-Repubblika tal-Bulgarija u r-Rumanija, u partikolarment l-Artikolu 4(3) tiegħu,
Wara li kkunsidrat l-Att ta' Adeżjoni tar-Repubblika tal-Bulgarija u r-Rumanija, u partikolarment l-Artikolu 56 tiegħu,
Wara li kkunsidrat id-Direttiva tal-Kunsill 2003/85/KE tad-29 ta' Settembru 2003 dwar miżuri tal-Komunità għall-kontroll tal-marda ta' l-ilsien u d-dwiefer li tirrevoka d-Direttiva 85/511/KEE u d-Deċiżjonijiet 89/531/KEE u 91/665/KEE u temenda d-Direttiva 92/46/KEE (1), u partikolarment l-Artikolu 72(7) tagħha,
Billi:
(1)
Id-Direttiva 2003/85/KE tistipula l-miżuri ta' kontrol li għandhom jiġu applikati f'każ ta' tifqigħa tal-marda ta' l-ilsien u d-dwiefer, kif ukoll ċerti miżuri mmirati lejn iż-żieda ta' l-għarfien u l-istat ta' tħejjija ta' l-awtoritajiet kompetenti u l-komunità agrikola fir-rigward ta' dik il-marda. Skond din id-Direttiva, il-pjanijiet ta' kontinġenza ta' l-Istati Membri għall-kontroll tal-marda ta' l-ilsien u d-dwiefer għandhom jiġu approvati mill-Kummissjoni.
(2)
Sussegwentement, id-Deċiżjoni tal-Kummissjoni 2004/435/KE tad-29 ta' April 2004 li tapprova ċerti pjanijiet ta' kontinġenza għall-kontroll tal-marda ta' l-ilsien u d-dwiefer (2) approvat dawk il-pjanijiet ta' kontinġenza għar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja u dawn l-Istati Membri huma elenkati fl-Anness ta' dik id-Deċiżjoni.
(3)
Il-Bulgarija u r-Rumanija huma mistennija li jissieħbu mal-Komunità fl-1 ta' Jannar 2007. Għaldaqstant, il-Bulgarija u r-Rumanija ppreżentaw il-pjanijiet ta' kontinġenza tagħhom għall-kontroll tal-marda ta' l-ilsien u d-dwiefer lill-Kummissjoni għall-approvazzjoni tagħha.
(4)
Dawk il-pjanijiet ta' kontinġenza kif emendati mill-Bulgarija u r-Rumanija wara s-suġġerimenti li sarulhom matul l-evalwazzjoni tagħhom, jissodisfaw il-kriterji stipulati fid-Direttiva 2003/85/KE u, soġġetti għal aġġornament regolari u implimentazzjoni effettiva, jippermettu li jintlaħqu l-għanijiet mixtieqa ta' dik id-Direttiva u, għalhekk, għandhom jiġu approvati.
(5)
Fl-interess taċ-ċarezza tal-leġiżlazzjoni Komunitarja, id-Deċiżjoni 2004/435/KE għandha tiġi revokata u mibdula b'din id-Deċiżjoni.
(6)
Il-miżuri pprovduti f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DECIZJONI:
Artikolu 1
Il-pjanijiet ta' kontinġenza ppreżentati mill-Bulgarija lill-Kummissjoni fis-7 ta' Novembru 2006 għall-kontroll tal-marda ta' l-ilsien u d-dwiefer huma approvati.
Artikolu 2
Il-pjanijiet ta' kontinġenza ppreżentati mir-Rumanija lill-Kummissjoni fid-9 ta' Novembru 2006 għall-kontroll tal-marda ta' l-ilsien u d-dwiefer huma approvati.
Artikolu 3
L-Anness jistipula l-lista ta' l-Istati Membri li l-pjanijiet ta' kontinġenza tagħhom huma approvati għall-kontroll tal-marda ta' l-ilsien u d-dwiefer skond id-Direttiva 2003/85/KE.
Artikolu 4
Id-Deċiżjoni 2004/435/KE hija revokata.
Artikolu 5
Din id-Deċiżjoni għandha tapplika soġġetta għal u mid-data tad-dħul fis-seħħ tat-Trattat ta' Adeżjoni tal-Bulgarija u r-Rumanija.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, 22 ta' Diċembru 2006.